Broj: 711-I-1793-P-284-21/22-05-23

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 42. stavka 4. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/2011), u vezi s člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), u predmetu **obveznice** **Darje Sokolić,** **ravnateljice Hrvatske agencije za poljoprivredu i hranu,** pokrenutog na osobni zahtjev obveznice odlukom Broj: 711-I-415-P-284-21/22-03-11 od 27. siječnja 2022., na 179. sjednici, održanoj 8. srpnja 2022., donosi sljedeću

**ODLUKU**

**Obustavlja se postupak za odlučivanje o sukobu interesa protiv obveznice Darje Sokolić, ravnateljice Hrvatske agencije za poljoprivredu i hranu, pokrenut na osobni zahtjev obveznice odlukom Povjerenstva broj: 711-I-415-P-284-21/22-03-11 od 27. siječnja 2022.**

Obrazloženje

Povjerenstvo je na 156. sjednici održanoj 27. siječnja 2022. donijelo odluku Broj: 711-I-415-P-284-21/22-03-11 kojom je na osobni zahtjev obveznice Darje Sokolić, ravnateljice Hrvatske agencije za poljoprivredu i hranu, pokrenulo postupak za odlučivanje o sukobu interesa te je na temelju članka 42. stavka 4. ZSSI/2011 naložilo obveznici da se u roku od 30 dana od zaprimanja iste odluke razriješi s funkcije članice Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. te da o tome, bez odgađanja, obavijesti Povjerenstvo.

Naime, Povjerenstvu je 24. studenoga 2021. podnesen zahtjev obveznice (tada dužnosnice) Darje Sokolić, ravnateljice Hrvatske agencije za poljoprivredu i hranu, za davanjem mišljenja Povjerenstva, koji je zaprimljen u knjizi ulazne pošte Povjerenstva pod brojem 711-U-5607-P-284/21-01-2, a povodom kojeg se vodi predmet broj P-284/21. Obveznica je u svom zahtjevu, u bitnom, postavila upit nalazi li se u sukobu interesa kao članica Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o.

Povjerenstvo navedeni zahtjev obveznice nije smatralo zahtjevom dužnosnika za davanjem mišljenja u smislu članka 6. ZSSI/2011, već osobnim zahtjevom dužnosnika za pokretanjem postupka radi utvrđivanja postojanja sukoba interesa u smislu članka 39. stavka 2. ZSSI/2011, jer se radili o okolnostima koje su već bile nastupile u trenutku podnošenja zahtjeva, a Povjerenstvo, sukladno navedenoj odredbi, obvezno pokreće postupak iz svoje nadležnosti na osobni zahtjev dužnosnika.

Kako je obveznica zahtjev podnijela prije stupanja na snagu ZSSI-a dana 25. prosinca 2021., to je sukladno članku 60. istoga Zakona postupak u navedenom predmetu potrebno dovršiti prema odredbama ZSSI/2011-a.

U postupku za odlučivanje o sukobu interesa Povjerenstvo je utvrdilo da je obveznica Darja Sokolić, istovremeno uz obnašanje dužnosti ravnateljice Hrvatske agencije za poljoprivredu i hranu, bila i zamjenica predsjednika Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. i to od 4. listopada 2021., što je protivno članku 14. stavku 1. ZSSI/2011 kojim je propisano da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, niti obavljati poslove upravljanja u poslovnim subjektima.

Sukladno navedenim utvrđenjima, Povjerenstvo je 27. siječnja 2022. donijelo ranije spomenutu odluku Broj: 711-I-415-P-284-21/22-03-11 te je uvidom u dostavnicu utvrđeno da je obveznica istu odluku zaprimila 31. ožujka 2022.

Obveznica je potom porukom elektroničke pošte od 3. travnja 2022. dostavila Zaključak o predlaganju opoziva članova Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. Osijek, KLASA: 007-06/22-01/1, URBROJ: 2158-02-22-1, od 7. veljače 2022. kojim je župan Osječko-baranjske županije predložio Skupštini navedenog trgovačkog društva da opozove obveznicu s dužnosti članova Nadzornog odbora.

Nastavno na navedeno, uvidom u sudski registar Trgovačkog suda u Osijeku Povjerenstvo je utvrdilo da je temeljem rješenja istog suda pod poslovnim brojem Tt-22/1146-2 od 17. veljače 2022. izvršen upis promjena člana Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. na način da je obveznica brisana iz članstva navedenog Nadzornog odbora te da je upis spomenute promjene izvršen 17. veljače 2022.

Člankom 42. stavkom 4. ZSSI/2011 propisano je da, ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

S obzirom na sve utvrđene okolnosti u konkretnom slučaju, i to činjenicu da je obveznica do samoinicijativnog obraćanja Povjerenstvu sa svojim zahtjevom kraće vremensko razdoblje bila zamjenica predsjednika Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. te činjenicu da je po donošenju odluke Povjerenstva broj: 711-I-415-P-284-21/22-03-11 od 27. siječnja 2022. u sudskom registru proveden upis promjene članova Nadzornog odbora navedenog trgovačkog društva na način da je obveznica brisana iz članstva i prije nego joj je dostavljena spomenuta odluka Povjerenstva, čime je otklonila protupravno stanje, odnosno uzroke postojanja sukoba interesa, a posebice imajući u vidu narav, težinu i posljedice povrede te postupanje obveznice po nalogu, Povjerenstvo obustavlja postupak za odlučivanje o sukobu interesa protiv obveznice Darje Sokolić primjenom spomenutog članka 42. stavka 4. ZSSI/2011-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Obveznica Darja Sokolić, osobnom dostavom
2. Objava na internetskim stranica Povjerenstva
3. Pismohrana